Document ID: /roh_data/filtered/fineweb-2-filterrobots_roh.jsonl.gz/70565

Avant dus onns è Marie-Hélène Froidevaux vegnida a star en Engiadina. Svelt haja ella emprais ad enconuscher in auter mund cultural sco quai ch’ella aveva l’impressiun. Numnadamain saja la cultura enturn San Murezzan stà per ella adina ina cultura da tschintg stailas. I dettia però numerusas artistas ed artists indigens che fetschian art «zuppà», e quel duai tenor ella vegnir promovì.
Jau vi mussar l’art che na penda betg en galarias. Simplamain creaziuns da persunas che fan art cun plaschair.
High Valley Low Mag
Perquai ha Marie-Hélène Froidevaux realisà il High Valley Low Mag. In magazin da cultura che preschenta art zuppà dad artistas ed artists indigens. 14 artistas ed artists han pia creà las bunamain 60 paginas dal magazin da cultura. Artitgels alleghers, skizzas, cartas postalas e perfin cartinas per emprender rumantsch chattan ins en il cudeschet.
Duas ediziuns l’onn
Questa primavaira è cumparida l’emprim’ediziun dal High Valley Low Mag. Sper in pitschen sustegn dal chantun ha Marie-Hélène Froidevaux finanzià privat il cudeschet. A lunga vista saja la finamira da realisar cun las entradas da la vendita duas ediziuns ad onn dal High Valley Low Mag.